De fapt, lumina cui s-a stins?

15.000 de lei pentru Dinamo, 10.000 pentru Steaua. Acestea sunt sancțiunile dictate după Derby de Comisia de Disciplină a FRF

duminică, 4 decembrie 2016, 9:39

La Dinamo-Steaua au fost cam 22.000 de spectatori. Cumulate, amenzile fac 25.000 de lei. Adică aproximativ un leu de persoană. Chiar dacă per spectator costă un leu, zău, par niște sancțiuni de doi lei. Un fel de aflare în treabă. Apă de ploaie care, la temperatura negativă la care s-a jucat, avea toate șansele să înghețe.

ROAF-ul, FRF, FIFA și Vaticanul

După ce au văzut coregrafiile (impropriu termen, dar încetățenit, spectacolele din peluză pot fi numite eventual scenografii), niște domni au purces la radiografiile moralei și la ecografiile regulamentului. Că pe timpul melodiei de la Telecinemateca (știe oare cineva dintre băieții cu seralul de la Comisie că muzica îi aparține lui Chaplin?) s-a stins, vezi Doamne, nocturna! Grav, extrem de grav!!! Articolul cutare, paragraful cutare. Așa scrie în ROAF! Cu ROAF-ul nu te joci! El are articole și paragrafe, așa cum Biblia are versete și psalmi. Și a fost seară, și a fost dimineață! Ziua a doua.

Păi n-ați văzut că echipa națională a întârziat o dată cu un minut la alinierea de la centrul terenului și Federația a trebuit să plătească pentru asta?! Ce-i aici, sat fără câini? Ați vrut să vă dați mari cu panaramele voastre coregrafice, acum scoateți banii! Distracția costă! Dacă scrie la regulament că trebuie să fii bărbierit doi milimetri sub piele, te bărbierești la doi milimetri sub piele. Aplicarea legii, statul de drept, disciplina organizațională.

Cine a fost prejudiciat de spectacol?

Nimeni, absolut nimeni. Cu excepția Look tv, care are profil generalist, Dolce și Digi sunt televiziuni de sport, care nu-și deranjau programul nici dacă momentul de artă al peluzei dinamoviste ar fi durat o oră, nu doar zece minute. Nu e exclus ca ratingurile secvențelor de start, chiar și cu lampa stinsă, să fi fost peste oricare minut din restul meciului. Și mult peste alte meciuri insignifiante, cu tribune pustii. S-a înregistrat vreo reclamație de la deținătorii de drepturi? Venea cumva Telejurnalul peste noi? Sau aselenizarea? Sau Teleenciclopedia, sau Viața Satului, sau cuvântarea lui Ceaușescu de la Ziua Recoltei?

Un campionat în care se aude bâzâitul muștei

Ne plângem că n-avem spectatori, și chiar nu-i avem. Dar când îi avem, facem ce facem să le dăm în cap. Că unul scapă un chibrit aprins pe jos, că altul face firmituri de la punga cu chipsuri, iar alții își permit să stingă lumina pentru niște clipe în care chiar au ceva de transmis. A doua zi după Derby s-a televizat Pandurii-Voluntari, de la Severin. Spectatori, mai puțini decât oamenii de pază. Am auzit tot, dar absolut tot ce strigau Grigoraș și Florin Marin. Când Grig și Flocea tăceau, se auzeau broaștele orăcăind la malul Dunării. Ba, într-un moment de liniște, a părut că piciorul podului lui Apolodor, vechi de peste două mii de ani, a început să scârțâie. Pandurii și Viitorul nu vor plăti nicio amendă pentru comportamentul spectatorilor, pentru că n-au avut spectatori.

Asta vrem? Meciuri fără oameni în tribune? Spații pustii în care se transportă mingea de colo-colo, fără să intereseze pe nimeni? Da, e normal să se dea amenzi când se aruncă torțe, când se strigă măscări, când galeriile se bat, când se sare gardul. Dar când amendezi doar pentru că s-a stins lumina, ești un funcționar regulamentar, zelos, disciplinat, care vine la fotbal cu mapa la subraț de zici că a venit să citească gazele sau lumina. Lumina aia care s-a stins!